कर्नाटक: सीएम येदियुरप्पा Coronavirus संक्रमण से मुक्त हुए, अस्पताल से मिली छुट्टी
कर्नाटक मुख्यमंत्री बीएस येदियुरप्पा कोरोना वायरस संक्रमण से मुक्त हो गए हैं और उन्हें अस्पताल से छुट्टी मिल गई है।
बेंगलुरू: कर्नाटक मुख्यमंत्री बीएस येदियुरप्पा कोरोना वायरस संक्रमण से मुक्त हो गए हैं और उन्हें अस्पताल से छुट्टी मिल गई है। राज्य सरकार की ओर से जारी एक बयान में यह जानकारी दी गई कि कोरोना वायरस से संक्रमित कर्नाटक के मुख्यमंत्री बीएस येदियुरप्पा पूरी तरह से स्वस्थ हो गए हैं और उन्हें सोमवार को यहां एक प्राइवेट अस्पताल से छुट्टी दे दी गयी। येदियुरप्पा (77) को दो अगस्त को मणिपाल अस्पताल में भर्ती कराया गया था। एक आधिकारिक बयान में कहा गया है, ‘‘कोविड-19 से पूरी तरह से उबरने के बाद मुख्यमंत्री बी एस येदियुरप्पा को मणिपाल अस्पताल से छुट्टी दे दी गयी है।" बाद में मुख्यमंत्री ने इस संबंध में खुद ट्वीट किया। उन्होंने कहा, ‘‘प्रार्थना और कामना के लिए आप सबका धन्यवाद। मुझे अस्पताल से छुट्टी मिल गयी है और मैं स्वयं पृथकवास में रहूंगा। आपके समर्थन और स्नेह के लिए आपका आभारी हूं। मैं शीघ्र अपनी रोजाना की जिंदगी पर लौटना चाहता हूं।’’सूचना विभाग द्वारा जारी तस्वीरों में डॉक्टरों की एक टीम उन्हें गुलदस्ता देते हुए दिख रही है। अधिकारियों ने कहा था कि अस्पताल में भर्ती रहने के दौरान मुख्यमंत्री फाइलों पर हस्ताक्षर और समीक्षा बैठक जैसे कार्य कर रहे थे। येदियुरप्पा ने दो अगस्त को ट्वीट किया था कि वह कोरोना वायरस से संक्रमित हो गए हैं और डॉक्टरों की सिफारिश पर एहतियातन अस्पताल में भर्ती कराया जा रहा है, हालांकि वह ठीक हैं।